ועדת העבודה, הרווחה והבריאות, כנסת 18, פרוטוקול מספר 537, 2011-08-02 09:50

אילן גילאון: בוקר טוב.

אילן גילאון: היום יום שלישי, ב' באב.

אילן גילאון: הצעת חוק הבטחת הכנסה (תיקון מספר 37) בעניין מענק החימום.

אילן גילאון: אני מבקש את הביטוח הלאומי להציג את הנושא.

רועי קרת: בוקר טוב.

רועי קרת: לפי סעיף 14(ב) לחוק הבטחת הכנסה, משתלם מענק חימום לקשישים מקבלי הבטחת הכנסה שגרים באזורים קרים ומתקיימים בהם תנאי הזכאות באחד מהחודשים אוקטובר, נובמבר או דצמבר.

רועי קרת: המענק הוא חד פעמי בסדר גודל של 270 שקלים.

רועי קרת: מה שמוצע עכשיו, זה להכפיל אותו לסדר גודל של 520 שקלים.

אילן גילאון: אנחנו נקריא ונאשר את זה במליאת הוועדה.

אילן גילאון: בבקשה.

נועה בן שבת: הצעת חוק הבטחת הכנסה (תיקון מספר 37), התשע"א- 2011 תיקון סעיף 14ב 1.

נועה בן שבת: בחוק הבטחת הכנסה, התשמ"א-1980 (להלן – החוק העיקרי), בסעיף 14ב ברישה, במקום "3.2%" יבוא "6.4%".

נועה בן שבת: תחילה ותכולה 2.

נועה בן שבת: תחילתו של סעיף 14ב לחוק העיקרי, כנוסחו בסעיף 1 לחוק זה, ב-1 בחודש שלאחר פרסומו (בסעיף זה – יום התחילה), והוא יחול על מענק חימום המשתלם לפי הסעיף האמור ביום התחילה ואילך.

אילן גילאון: בסדר?

אילן גילאון: אתם רוצים לפרט קצת כמה אנשים יהנו מזה?

אילן גילאון: על מה מדובר?

אילן גילאון: מהם אזורי קור בכלל?

רועי קרת: האזורים הקרים הם אזורים שנקבעו בצו.

רועי קרת: אין לי את הצו כאן, אבל זה לא משהו שהמוסד לביטוח לאומי קובע.

רועי קרת: השר קובע אבל לפי נתונים מקצועיים של המרכז המטאורולוגי, נדמה לי.

רועי קרת: אנחנו קיבלנו איזה שהיא רשימה של אזורים שהם באמת אזורים קרים.

רועי קרת: משנים אותם מעת לעת לפי מצב הטמפרטורה בישראל.

רועי קרת: השתנתה פעמיים מאז שהצו הותקן.

רועי קרת: אם אני זוכר נכון, מדובר בכ-27 אלף איש, סדר גודל כולל של 10 מיליון שקל עלות לתוספת המענק שמדובר עליה עכשיו, ובאדיבות אוצר המדינה שמממן את הסכומים האלה.

אילן גילאון: אוצר המדינה, אין לו שום אדיבות.

אילן גילאון: לא אדיבות ולא נדיבות.

אילן גילאון: זה כסף של האנשים.

אילן גילאון: בסדר גמור.

אילן גילאון: מי בעד ההחלטה שהוקראה כאן?

אילן גילאון: הצבעה בעד – רוב נגד – אין נמנעים – אין ההצעה נתקבלה אין נגד.

אילן גילאון: ההצעה נתקבלה ומאושרת לקריאה שנייה ולשלישית.